Document ID: /roh_data/filtered/fineweb-2-filterrobots_roh.jsonl.gz/8403

Il «Adagio for strings» (Adagio per instruments d'artg) da Samuel Barber vala per exempel sco ovra classica la pli trista insumma. En la schelta dad adagios sa chatta er l'Adagio tenor Tomaso Albinoni, in'ovra fitg plauna, solenna e medemamain trista. Er quella vegn sunada gugent tar sepulturas.
Percunter è l'Adagietto or da la 5avla sinfonia da Gustav Mahler ina decleraziun d'amur – almain tenor in raquint d'in ami dal cumponist. Plinavant pudais Vus udir l'Adagio sostenuto or dal concert per clavazin nr. 2 da Sergej Rachmaninov, l'Adagio or da la sonata per clavazin nr. 8 (Pathétique) da Ludwig van Beethoven sco er la Méditation or da l'opera Thaïs da Jules Massenet.